**Ramă de sacru**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

degeaba muți pendulul

peretele stâng al inimii nu-l scutește de gravitația păcatului

sfărâmă ora aceeași oarbă șansă

rădăcini de țipăt străpung asfaltul zilei

tălpi astringente cotropesc nervurile colorează sinapse

tăceri sângerează și râd hilar ahile decupează

gleznele din arterele timpului său

până la ultima picătură storc de albastru cerul sub piele

sub degete când ți-alunec din icoane

îngerii mută meridianele destinului să lumineze

cercul sacru

desăvârșește respirația materiei pe o singură nară

patul ne cuprinde ca un uter

foșnesc păsări la răscruci înlănțuiri voluptoase

smerenii

facerea în sânge rescriu

cartea vieții aspiră genunea din noi

dumnezeu se ridică din pulsația inimii

galaxiile picură din cearșafurile dragostei

dureros gurile noastre își despart

respirația

sfera își divide reflexia harului

iluzie bicefală înghite

lumea